DTAC ดิ่งกว่า 11% หลังทำสัญญาระงับข้อพิพาท CAT ภายใต้สัญญาสัมปทาน มูลค่า 9.51 พันลบ.
DTAC ดิ่งกว่า 11% หลังทำสัญญาระงับข้อพิพาท CAT ภายใต้สัญญาสัมปทาน มูลค่า 9.51 พันลบ. โดยล่าสุด ณ เวลา 14.48 น. อยู่ที่ระดับ 41 บาท ลบ 5.25 บาท หรือ 11.35% สูงสุดที่ระดับ 47 บาท ต่ำสุดที่ระดับ 38.25 บาท ด้วยมูลค่าการซื้อขาย 698.06 ล้านบาท
10 ม.ค. 2562

ผู้สื่อข่าวรายงานว่า ราคาหุ้น บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ณ เวลา 14.48 น. อยู่ที่ระดับ 41 บาท ลบ 5.25 บาท หรือ 11.35% สูงสุดที่ระดับ 47 บาท ต่ำสุดที่ระดับ 38.25 บาท ด้วยมูลค่าการซื้อขาย 698.06 ล้านบาท
ทั้งนี้ ราคา DTAC ถูกแรงขายออกมาอย่างหนัก หลังมีการรายงานข่าวว่า ที่ประชุมคณะกรรมการบริษัทฯ ครั้งที่ 1/2562 เมื่อวันที่ 10 ม.ค.62 มีมติอนุมัติให้บริษัทเข้าทำสัญญาระงับข้อพิพาทกับ กสท.เพื่อระงับข้อพิพาทที่บริษัทฯ และกลุ่มบริษัทฯ มีกับ บริษัท กสท โทรคมนาคม จำกัด เป็นจำนวนมาก ซึ่งเกิดขึ้นในช่วงระยะเวลาของการดำเนินการภายใต้สัญญาสัมปทานซึ่งยาวนานกว่า 27 ปี และเพิ่งสิ้นสุดลงไปเมื่อวันที่ 15 ก.ย.61 โดยบริษัทฯ และ กสท. สัญญาระงับข้อพิพาทดังกล่าวจะมีผลต่อเมื่อบริษัทได้รับอนุมัติจากที่ประชุมผู้ถือหุ้น
ทั้งนี้ บริษัทตกลงชำระค่าตอบแทนเพื่อการระงับข้อพิพาทข้างต้นเป็นเงินจำนวนทั้งสิ้น 9,510,246,120.62 บาท โดยหากที่ประชุมผู้ถือหุ้นอนุมัติรายการนี้ บริษัทฯจะชำระค่าตอบแทนส่วนแรกจำนวน 6,840,246,120.62 บาท ให้แก่ กสท. ก่อน ส่วนที่เหลือบริษัทจะชำระเมื่อกระบวนการถอนคดีที่ค้างอยู่ในศาลเสร็จสิ้นลงแล้ว
ตามรายละเอียดในสัญญาระงับข้อพิพาท บริษัทเห็นว่าการชำระค่าตอบแทนดังกล่าวจะไม่ส่งผลกระทบในทางลบต่อสภาพคล่อง และฐานะทางการเงินของบริษัทอย่างมีนัยสำคัญ
สัญญาระงับข้อพิพาทระหว่าง ดีแทค และ กสท ถือเป็นความสำคัญเหตุการณ์หนึ่งจากตลอดระยะเวลาในการร่วมงานกันมายาวนานของทั้งสองฝ่าย พร้อมทั้งเป็นโอกาสสู่การเริ่มต้นใหม่ในการเป็นพันธมิตรดูแลโครงข่ายหรือโครงสร้างพื้นฐานโทรคมนาคมร่วมกัน สัญญาดังกล่าวยังมีนัยสำคัญในทางลดความเสี่ยงทางธุรกิจอันเกิดจากความไม่แน่นอนในผลของคำตัดสินของอนุญาโตตุลาการ และคำพิพากษา
อนึ่ง สัญญาระงับข้อพิพาทฉบับนี้ไม่รวมข้อพิพาทเรื่องส่วนแบ่งรายได้ที่เกี่ยวกับภาษีสรรพสามิต และข้อพิพาทเรื่องส่วนแบ่งรายได้ที่เกี่ยวกับค่าเชื่อมต่อโครงข่าย ซึ่งข้อผิดพิพาทดังกล่าวจะมิได้ถูกระงับลงไปโดยผลของสัญญาระงับข้อพิพาทด้วย